Document ID: 32007D0174

DEĊIŻJONI TAL-KUMMISSJONI
ta' l-20 ta' Marzu 2007
li temenda d-Deċiżjoni 2003/467/KE fir-rigward tad-dikjarazzjoni li ċerti provinċji jew reġjuni fl-Italja huma uffiċjalment ħielsa mit-tuberkulożi bovina, il-bruċellożi bovina u l-lewkożi bovina enżootika u li reġjun tal-Polonja huwa uffiċjalment ħieles mil-lewkożi bovina enżootika
(notifikat bid-dokument numru C(2007) 1201)
(Test b'rilevanza għaż-ŻEE)
(2007/174/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa ta' l-annimali bovini u tal-ħnieżer (1), u b'mod partikolari l-Anness A (I) (4), l-Anness A (II) (7) u l-Anness D (I) (E) tagħha,
Billi:
(1)
Id-Direttiva 64/432/KEE tipprevedi li Stati Membri jew partijiet jew reġjuni tagħhom jistgħu jkunu ddikjarati bħala uffiċjalment ħielsa mit-tuberkolożi, mill-bruċellożi u mill-lewkożi bovina enżootika fil-konfront ta' annimali bovini bla ħsara għall-konformità ma' ċerti kondizzjonijiet stabbiliti f'dik id-Direttiva.
(2)
Il-listi tar-reġjuni ta' l-Istati Membri ddikjarati bħala ħielsa mit-tuberkulożi bovina, il-bruċellożi tal-bovini u l-lewkożi enżootika bovina huma stipulati fid-Deċiżjoni tal-Kummissjoni 2003/467/KE tat-23 ta' Ġunju 2003 li tistabbilixxi l-istat uffiċjalment ħieles mit-tuberkulożi, il-bruċellożi, u l-lewkożi enżootika ta' ċerti Stati Membri u reġjuni ta' Stati Membri fir-rigward ta' merħliet bovini (2).
(3)
L-Italja issa ppreżentat lill-Kummissjoni dokumentazzjoni li turi konformità mal-kondizzjonijiet xierqa previsti fid-Direttiva 64/432/KEE fir-rigward tar-Reġjun ta' l-Emilia-Romagna, il-provinċji ta' Novara u Verbiana fir-Reġjun tal-Piemonte, il-provinċji ta' Livorno, Lucca u Siena fir-Reġjun tat-Toscana u l-provinċji ta' Belluno u Padova fir-Reġjun tal-Veneto sabiex dawn il-provinċji u dan ir-reġjun ikunu jistgħu jiġu ddikjarati bħala reġjuni ta' Stat Membru uffiċjalment ħielsa mit-tuberkolożi.
(4)
L-Italja ppreżentat lill-Kummissjoni dokumentazzjoni li turi konformità mal-kondizzjonijiet xierqa previsti fid-Direttiva 64/432/KEE fir-rigward tal-provinċja ta' Torino fir-Reġjun tal-Piemonte, il-provinċja ta' Firenze fir-Reġjun tat-Toscana u r-Reġjun tal-Veneto sabiex dawk il-provinċji jiġu ddikjarati bħala reġjuni ta' Stat Membru uffiċjalment ħielsa mill-bruċellożi.
(5)
L-Italja ppreżentat ukoll lill-Kummissjoni dokumentazzjoni li turi konformità mal-kondizzjonijiet xierqa previsti fid-Direttiva 64/432/KEE fir-rigward tal-provinċja ta' Savona fir-Reġjun tal-Liguria, il-provinċja ta' Oristano fir-Reġjun ta' Sardinia u r-Reġjun tal-Veneto sabiex dawk il-provinċji jkunu jiġu ddikjarati bħala reġjuni ta' Stat Membru uffiċjalment ħielsa mil-lewkożi bovina enżootika.
(6)
Wara l-valutazzjoni tad-dokumentazzjoni li tressqet mill-Italja, il-provinċji u r-reġjuni kkonċernati għandhom jiġu ddikjarati bħala reġjuni ta' Stat Membru uffiċjalment ħielsa mit-tuberkulosi bovina, mill-bruċellosi bovina, u mil-lewkosi enzotika bovina rispettivament.
(7)
Il-Polonja ppreżentat ukoll lill-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tar-Reġjun ta' Śląskie sabiex dan ir-reġjun ikun jista' jiġi uffiċjalment iddikjarat bħala reġjun ta' Stat Membru ħieles mil-lewkożi bovina enżootika.
(8)
Wara valutazzjoni tad-dokumentazzjoni ppreżentata mill-Polonja, ir-reġjun ikkonċernat għandu jiġi ddikjarat bħala reġjun ta' Stat Membru uffiċjalment ħieles mil-lewkożi bovina enżootika.
(9)
Id-Deċiżjoni 2003/467/KE għandha għalhekk tiġi emendata skond dan.
(10)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Annessi I, II u III tad-Deċiżjoni 2003/467/KE huma emendati skond l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 20 ta' Marzu 2007.

Labels: 18
6